google/wiki40b huggingface dataset:
Scintillatrix

Μορφολογικά χαρακτηριστικά του ακμαίου

Η Scintillatrix μοιάζει πολύ με την Palmar και σύμφωνα με την γνώμη μερικών οι δυο είναι μόνο δυο υπογένη του ίδιου γένους Ovalisia. Στη Scintillatrix λείπουν όμως οι συμμετρικοί σκούροι λεκέδες που παρατηρούμε στα έλυτρα της Palmar. Σχετικά με το μήκος, τα σμαραγδένια χρώματα και την μορφή του σώματος η Scintillatrix μοιάζει και με την Eurythyrea. Στην Eurythyrea η απόσταση μεταξύ των οφθαλμών είναι μεγάλη και οι κοιλότητες, όπου εκφύονται οι κεραίες είναι μακράν το ένα από το άλλο. Αντίθετα στην Scintillatrix το μέτωπο είναι στενό και οι αρθρικές κοιλότητες των κεραιών εγγύς το ένα από το άλλο. Ταξινομικό χαρακτηριστικό είναι, πως το τελευταίο μέρος των γναθικών προσακτρίδων διευρύνεται τριγωνικά (Εικ. 1).

S. achaica Brandl, 1986

Η S. achaica είναι ενδημικό είδος της Ελλάδας. Την συναντούμε μόνο στην Πελοπόννησο στα παρόχθια δάση. Ξενιστής είναι η ιτιά. Το ακμαίο γίνεται ορατό κατά την περίοδο Μαΐου και Ιουνίου.

S. gloriosa (Marseul, 1865)

Την S. gloriosa τη συναντούμε στις χώρες βόρεια της Μεσόγειου από την Ιταλία στη Δύση μέχρι τον Εύξεινο Πόντο στην Ανατολή. Η περίοδος κατά την οποία γίνεται ορατό το ακμαίο και οι ξενιστές του είδους δεν είναι καλά γνωστή. Οι αναφορές από την Ελλάδα είναι παλαιές και σύμφωνα με αυτές ο Ελληνικός χώρος αναμονής περιορίζεται στη Βόρεια Ελλάδα και τα Επτάνησα. Ως ξενιστές αναφέρονται τα δένδρα Carpinus, Ulmus και Malus.

S. rutilans (Fabricius, 1777)

Η περιοχή διανομής της S. rutilans έχει την πιο μεγάλη επέκταση κατά τη διεύθυνση βορρά – νότου σε σύγκριση με τα άλλα είδη του γένους. Επεκτείνεται από τη Βόρεια Αφρική μέχρι τη Σκανδιναβία. Από δύση προς ανατολή συναντούμε το είδος ξεκινώντας από την Ισπανία μέχρι και αγγίζοντας την Κασπία ως υποείδος S. rutilans podolica.
 
Στην Ελλάδα το ακμαίο γίνεται ορατό από Μάιο μέχρι Ιούλιο στην κεντρική και βόρεια Στερεά και στα Δωδεκάνησα. Προτιμά τα φυλλοβόλα δάση όπου απαντάμε και τον ξενιστή, τη φλαμουριά.

S. mirifica (Mulsant, 1865)

Η περιοχή διανομής της S. mirifica έχει την πιο μεγάλη επέκταση από ανατολάς προς δυσμάς των ειδών του γένους. Επεκτείνεται από την Ισπανία μέχρι την Ασία και την Ευρώπη από τη Μεσόγειο μέχρι την Πολωνία. Και στην Ελλάδα συναντούμε το είδος στις κεντρικές και βόρειες περιοχές και στα δυτικά και ανατολικά νησιά. Ως ξενιστές αναφέρονται κυρίως η φτελιά, μετά η οξιά, η βελανιδιά και η λεύκη. Τα ακμαία γίνονται ορατά στην περίοδο Απριλίου μέχρι Αύγουστο σε παρόχθια δάση και απομονωμένα δέντρα.

S. dives (Guillebeau, 1889)

Αυτό το είδος το συναντούμε επίσης στα παρόχθια δάση. Η περιοχή διαμονής επεκτείνεται από την κεντρική και βόρεια Ελλάδα στις χώρες βόρεια της Μεσογείου από τη Γαλλία στη Δύση μέχρι την Κασπία στην Ανατολή. Ξενιστές είναι διάφορα είδη ιτιάς. Οι αναφορές από την Ελλάδα είναι όμως παλαιές, και πιθανόν βασίζονται σε εσφαλμένη ταυτοποίηση σε επίπεδο είδους.

S. solieri (Laporte & Gory, 1837)

Το είδος S. solieri έχει μια μάλλον παράξενη περιοχή διαμονής. Τη συναντάμε στην Ισπανία, την Κορσική και την Ιταλία. 
Από την Ελλάδα υπάρχει μόνο μια αναφορά, που όμως δεν είναι παλαιά. Ξενιστής του είδους είναι η φτελιά.
Πανελλήνιο πρωτάθλημα καλαθοσφαίρισης ανδρών 1934-35

Ο Ηρακλής Θεσσαλονίκης κατέκτησε το 2ο πρωτάθλημα μπάσκετ την περίοδο 1934-35 και έγινε ο πρώτος σύλλογος που στέφθηκε για δεύτερη φορά πρωταθλητής.
Σπυρίδων Λοβέρδος

Βιογραφία

Καταγόταν από την Κεφαλονιά. Με σπουδές Νομικής στο Πανεπιστήμιο των Αθηνών, ο Λοβέρδος δημοσίευσε πολλές οικονομικές μελέτες στον Τύπο. Ίδρυσε μαζί με τον αδερφό του, Διονύσιο, την Γενική Τράπεζα (1918). Έπειτα από τη διάλυση της τελευταίας, ο Λοβέρδος ανέλαβε πρόεδρος του Δ.Σ. της Λαϊκής Τράπεζας.
Υπήρξε πρώτος πρόεδρος του Ομίλου Ρόταρι Αθηνών από το 1928 ως το 1931.
Στην κυβέρνηση του Παναγή Τσαλδάρη ανέλαβε υπουργός Οικονομικών από τις 9 Ιανουαρίου 1933 ως τις 29 Νοεμβρίου 1934, οπότε παραιτήθηκε.
Ήταν συλλέκτης πολλών έργων χαρακτικής και εικόνων. Ήταν ο δημιουργός ομώνυμης βιβλιοθήκης στην Κηφισιά με 30.000 τόμους με χειρόγραφα και κώδικες.
Πέθανε στην Αθήνα το 1936.
Μπιέλινα

Ιστορία

Υπάρχουν ίχνη κατοίκησης της περιοχής από τη νεολιθική εποχή, ενώ η περιοχή κοντά στα χωριά Μπάτκοβιτς και Οστογίτσεβο κατοικήθηκε από σλαβικά φύλα τον 7ο-12ο αιώνα. Η παλαιότερη αναφορά στη Μπιελίνα γίνεται το 1446. Το 1520 η περιοχή κατακτήθηκε από τους Οθωμανούς και το 1716 από τους Αυστριακούς και μετά τη διάλυση της Αυστροουγγαρίας στη Γιουγκοσλαβία.
To 1991, οι Σερβοβόσνιοι δημιούργησαν τη Σερβική Αυτόνομη Επαρχία της Βορειο-ανατολικής Βοσνίας, με έδρα τη Μπιέλινα. Το Μάρτιο του 1992 διεξήχθη δημοψήφισμα με το οποίο η Βοσνία-Ερζεγοβίνη ανακηρύχθηκε αυτόνομο κράτος, με την ένθερμη υποστήριξη των Βόσνιων και των Κροατοβόσνιων, αλλά οι Σερβοβόσνιοι απείχαν. Τις 1 και 2 Απριλίου, η Σερβική Εθελοντική Φρουρά και ο Γιουγκοσλαβικός λαϊκός στρατός κατέλαβαν την πόλη και επιδόθηκαν σε θηριωδίες. Από τη σφαγή που επικράτησε επιβεβαιώθηκαν 48-78 θάνατοι, αλλά ο πραγματικός αριθμός τους παραμένει άγνωστος. Μετά ακολούθησε εθνοκάθαρση της περιοχής, όλα τα τζαμιά γκρεμίστηκαν και δημιουργήθηκαν εννέα στρατόπεδα συγκέντρωσης. Από τους 30.000 Βόσνιους που κατοικούσαν στη Μπιέλινα μέχρι το τέλος του πολέμου είχαν μείνει μόνο 2.700. Μετά τον πόλεμο της Βοσνίας, λόγω του μεγάλου πληθυσμού μεταναστών που έφτασε στην πόλη έλαβε χώρα εντατική ανοικοδόμηση.

Αξιοθέατα

Ανάμεσα στα αξιοθέατα της περιοχής είναι το τζαμί Ατίκ, το οποίο κατασκευάστηκε το 1520-1566, κατεδαφίστηκε το 1993 και ξαναχτίστηκε, ο σερβικός ναός του Αγίου Γεωργίου, του 1872, και το μοναστήρι Τάβνα, στο νότιο άκρο του δήμου. 
Το 1932 ιδρύθηκε στην πόλη η βιβλιοθήκη Φίλιπ Βίσνιτς. Στη πόλη λειτουργεί ένα κρατικό (ιδρύθηκε το 2011) και δύο ιδιωτικά πανεπιστήμια.
Παράγραφος 78: Ο κώδικας των Κομάντο

Πλοκή

Στο κοντινό μέλλον μια ομάδα πρώην κομάντο αναλαμβάνει μια μυστική αποστολή. Αυτή είναι η ευκαιρία τους να ενωθούν με τους συντρόφους τους στη μάχη. Μια ευκαιρία που κανείς δεν θέλει να χάσει. Όμως υπάρχουν κάποια άλυτα ζητήματα μεταξύ τους και πικρίες που θέτουν την επιτυχία της αποστολής σε κίνδυνο. Σύντομα όλοι τους καταλαβαίνουν ότι υπάρχουν πολύ πιο σημαντικά πράγματα από το σεβασμό στην Παράγραφο 78 - τον κώδικα των κομάντο. Και ανακαλύπτουν πως ο πραγματικός κίνδυνος δεν βρίσκεται στην πυραυλική βάση όπου τους έχουν τοποθετήσει αλλά ανάμεσά τους..!

Πατήστε κλικ σε αυτό το λινκ και θα δείτε τη θεατρική αφίσα της ταινίας

http://tfilm.tv/data/poster/or/5698.jpg
Θεόδωρος Βουχάλης

Ο Θεόδωρος Βουχάλης ήταν στρατηγός του Βυζαντίου του 15ου αιώνα.

Βιογραφία

Έζησε τον 15ο αιώνα. Υπηρέτησε ως διοικητής του τμήματος της Αχαΐας. Συνελήφθη από τον Ραούλ, άλλο στρατηγό του δεσπότη του Μωριά Θωμά Παλαιολόγου, και αφού τυφλώθηκε, φυλακίστηκε μέχρι να πεθάνει.
Κουνιάδος και κουνιάδα

Οι κουνιάδοι είναι ένας ορισμός που αναφέρεται στον αδελφό του συζύγου ή στον σύζυγο του αδελφού του. Όλα αυτά είναι συγγενείς εξ αγχιστείας, δηλαδή αποκτώνται μετά από τον γάμο.
Φωτογραφικός φακός

Οι φωτογραφικοί φακοί ανάλογα με την εστιακή απόσταση που έχουν, χωρίζονται σε τρεις κατηγορίες: 1) ευρυγώνιους φακούς, 2) κανονικούς (normal)φακούς και 3) τους τηλεφακούς ή φακούς μεγάλης εστιακής αποστάσεως.

Ευρυγώνιοι φωτογραφικοί φακοί

Οι ευρυγώνιοι φωτογραφικοί φακοί κατηγοριοποιούνται και αυτοί σε τρεις κατηγορίες, τους “fisheye”, τους υπερευρυγώνιους και τους απλούς ευρυγώνιους. 
Οι “fisheye” φωτογραφικοί φακοί καλύπτουν γωνία 180° και μεγαλύτερη, ενώ η παραμόρφωση που δημιουργούν είναι υπερβολική.
Οι υπερευρυγώνιοι φωτογραφικοί φακοί έχουν οπτική γωνία από 100°  έως και 85°  περίπου, η παραμόρφωση που προκαλούν ελέγχεται ευκολότερα σε σχέση με τους “fisheye”.
Οι ευρυγώνιοι φωτογραφικοί φακοί  έχουν οπτική γωνία από 90o  έως και 60o  κατά προσέγγιση, η παραμόρφωση τους είναι μικρή και προσεγγίζουν τους κανονικούς (normal) φακούς.

Κανονικοί (normal) φωτογραφικοί φακοί

Οι κανονικοί (normal) φακοί έχουν οπτική γωνία από 55°  μέχρι και 35°  κατά προσέγγιση. Οι φακοί αυτοί είναι οι πλέον συνηθισμένοι και είναι ιδιαίτερα χρήσιμοι για γενικές φωτογραφίες και φωτογραφίες κάτω από χαμηλό φωτισμό καθώς έχουν μεγάλο διάφραγμα.

Τηλεφακοί/ Φακοί μεγάλης εστιακής αποστάσεως

Οι τηλεφακοί ή φακοί μεγάλης εστιακής αποστάσεως έχουν οπτική γωνία από 40° μέχρι και 1°. Λόγω του πολύ μικρού βάθους πεδίου που διαθέτουν αυτού του είδους οι φακοί, ο κίνδυνος να βγει “κουνημένη” η φωτογραφία είναι μεγάλος και γι' αυτό συνήθως χρησιμοποιούμε τρίποδο στην φωτογράφιση.
Εγκεφαλικά κύματα

Οι τέσσερις βασικοί ρυθμοί

Τα πρώτα χρόνια της ζωής το ΗΕΓ αποτελείται κυρίως από χαμηλές συχνότητες. Κατά την ηρεμία του ατόμου με τα μάτια κλειστά, το ΗΕΓ που καταγράφεται από την οπίσθια περιοχή του εγκεφάλου, δίνει κύματα α, ενώ οι συχνότητες που καταγράφονται από το πρόσθιο τμήμα αντιστοιχούν σε κύματα β. Κατά την εγρήγορση όμως κύματα β με χαμηλότερη τάση και υψηλότερη συχνότητα, αντικαθιστούν τα κύματα α. Τα κύματα θ παρατηρούνται στα αρχικά στάδια του ύπνου, ενώ τα κύματα δ εμφανίζονται σε στάδια βαθύτερου ύπνου.

Τα Κύματα γ

Μια από τις παλαιότερες αναφορές γι' αυτά τα κύματα ήταν το 1964 χρησιμοποιώντας καταγραφές της ηλεκτρικής δραστηριότητας από ηλεκτρόδια που είχαν εμφυτευτεί στο οπτικό κέντρο πιθήκων που ήταν ξυπνητοί. Αυτό που παρουσιάζει ενδιαφέρον είναι οτι τα κύματα γ σχετίζονται με τη συνείδηση (consciousness) μια λειτουργία που ακόμη δεν είναι κατανοητή και η οποία κεντρίζει το ενδιαφέρον πολλών επιστημόνων από πολλούς επιστημονικούς κλάδους.
´Ερευνες έχουν δείξει ότι τα κύματα γ είναι συνεχώς παρόντα κατά τη διάρκεια της χαμηλής τάσεως γρήγορης νεοφλοιικής δραστηριότητας (low voltage fast neocortical activity (LVFA)), που εμφανίζεται κατά τη διάρκεια της διαδικασίας του ξυπνήματος και κατά τη διάρκεια του ύπνου REM. Πρόσφατα πειράματα έχουν δείξει οτι τα κύματα γ είναι συνεχώς παρόντα σε αρουραίους κατά την διάρκεια της LVFA που εμφανίζεται στη διάρκεια της χειρουργικής αναισθησίας. Κάποιοι ερευνητές ωστόσο δεν διακρίνουν τα κύματα γ ως ξεχωριστή κατηγορία αλλά τα τοποθετούν στα κύματα β.
Μελίτη (μυθολογία)

Στην ελληνική μυθολογία με το όνομα Μελίτη είναι γνωστή μία Νύμφη από τη νήσο Κέρκυρα, η οποία ζευγάρωσε με τον ήρωα Ηρακλή και απέκτησαν μαζί ένα γιο, τον Ύλλο, όχι όμως τον γνωστό αρχηγό των Ηρακλειδών (που ήταν γιος της Δηιάνειρας). Ο Ύλλος της Μελίτης έδωσε το όνομά του στην πόλη Ύλλη και στον «Υλλαϊκό Λιμένα» της Κερκύρας.
RapidShare

Ιστορία

Η RapidShare  έχει δύο διαφορετικούς ιστότοπους, αλλά και οι δύο ισχυρίζονται ότι ανήκουν σε διαφορετικές εταιρείες. Ο αυθεντικός ιστότοπος είναι η RapidShare.de, η οποία χρησιμοποιεί τη Γερμανική τοποθεσία ".de", και τα κεντρικά βρίσκονται στην πόλη Tσαμ της Ελβετίας.
Στις  20 Οκτωβρίου, 2006, η RapidShare ανακοίνωσε το εξής "Δυστυχώς όλοι οι δίσκοι  της RapidShare.de είναι γεμάτοι τώρα". Ένας νέος ιστότοπος, η RapidShare.com φτιάχτηκε για να μεταφερθούν τα αρχεία από την RapidShare.de στην RapidShare.com. Όταν άνοιξε η Rapidshare.com, οι κάτοχοι των Premium λογαριασμών εκείνη την περίοδο στην RapidShare.de, μπορούσαν να χρησιμοποιήσουν την RapidShare.de και την RapidShare.com, μέχρι να λήξουν οι λογαριασμοί τους. Είναι αδύνατον, να χρησιμοποιείται λογαριασμός της RapidShare.com στον γερμανικό ιστότοπο.

Υπηρεσίες

Ο ιστότοπος επιτρέπει τη μεταφόρτωση αρχείων, έχοντας ως όριο τα 100mb (rapidshare.com) και 300mb (rapidshare.de). Ο χρήστης προμηθεύεται ένα μοναδικό url, το οποίο χρησιμεύει στους υπόλοιπους που θέλουν να κατεβάσουν το αρχείο. Κανένας χρήστης δεν επιτρέπεται να αναζητήσει αρχεία στον εξυπηρετητή. Μπορούν μόνο να χρησιμοποιούν τα urls που τους έχουν δοθεί.
Οι εξυπηρετητές της RapidShare έχουν σύνδεση στο διαδίκτυο ταχύτητας 250 gigabit/s, και η συνολική χωρητικότητά τους είναι 4.5 petabytes.
Οι κάτοχοι λογαριασμού Premium μπορούν να κατεβάσουν μέχρι 5GB την ημέρα.
Ανδρέας Καρσεράς

Βιογραφικά στοιχεία

Ο Ανδρέας Καρσεράς γεννήθηκε στην Άχνα το 1921. Ομιλούσε, πέρα από την ελληνική, την αγγλική γλώσσα. Σπούδασε ιατρική και εργάστηκε ως ιατρός.
Απεβίωσε το 1990.

Πολιτική διαδρομή

Εκλέχτηκε βουλευτής στις βουλευτικές εκλογές του 1960 στην Εκλογική Περιφέρεια Αμμοχώστου με το Πατριωτικό Μέτωπο για την περίοδο 1960-1970. Μετά τη διάλυση του Πατριωτικού Μετώπου το 1969 εντάχθηκε στην κοινοβουλευτική ομάδα του Ενιαίου Κόμματος.
Καζάκοι στην Ρωσία

Στη Ρωσία, ο Καζακικός πληθυσμός ζει σε περιφέρειες που συνορεύουν με το Καζακστάν. Το 2010 η ρωσική απογραφή κατέγραψε 647.732 Καζάκους που ζουν ως επί το πλείστον στην Περιφέρεια Αστραχάν, στην Περιφέρεια Βολγκογκράντ, στην Περιφέρεια Σαμάρα, στην Περιφέρεια Ορενμπούργκ, στην Περιφέρεια Τσελιάμπινσκ, στην περιφέρεια Κουργκάν, στην Περιφέρεια Τιουμέν, στην Περιφέρεια Ομσκ, στην Περιφέρεια Νοβοσιμπίρσκ και το Κράι Αλτάι. Κατά τη διάρκεια της δεκαετίας του 1920 σημαντικός αριθμός καζακικών οικογενειών έμειναν εκτός των καθορισμένων ορίων της Σοβιετική Σοσιαλιστική Δημοκρατίας του Καζακστάν. Μετά τη διάλυση της Σοβιετικής Ένωσης το 1991, οι Καζάκοι της Ρωσίας απέκτησαν τη ρωσική υπηκοότητα.
Άντερσον Εσίτι

Σταδιοδρομία σε συλλόγους

Ο Εσίτι έκανε τα πρώτα ποδοσφαιρικά βήματά του στην Ακαδημία Ποδοσφαίρου Bobbies United. Το 2012 έκανε το ταξίδι στην Ευρώπη για να ενταχθεί στη Λεϊσόες. Μετά από λίγους αγώνες με τη δεύτερη ομάδα, ο νιγηριανός μέσος προήχθη στην πρώτη ομάδα του συλλόγου και έπαιξε σε 45 αγώνες. Η συνολική του απόδοση κέντρισε το ενδιαφέρον του Ζοσέ Μάριο Μπράνκο, του τότε προπονητή της Εστορίλ και έτσι τον υπέγραψαν για την ομάδα. Έμεινε εκεί για δύο σεζόν, όπου έκανε 57 εμφανίσεις. Ο ίδιος καθιερώθηκε ως ένας από τους κορυφαίους μεσαίους στο πρωτάθλημα και προσέλκυσε το ενδιαφέρον από διάφορους ευρωπαϊκούς συλλόγους. Τελικά υπέγραψε με τη Γάνδη, όπου συνολικά είχε 95 εμφανίσεις σε όλες τις διοργανώσεις. 
Στις 25 Ιουλίου 2019, ο ΠΑΟΚ επιβεβαίωσε την άφιξη του Εσίτι, ο οποίος υπέγραψε τετραετές συμβόλαιο. Οι επερχόμενοι Πρωταθλητές Ελλάδας πλήρωσαν στη Γάνδη 3,5 εκατομμύρια ευρώ για να τον αγοράσουν.

Διεθνής σταδιοδρομία

Ο Εσίτι είναι διεθνής με την Εθνική Νιγηρίας.
Περιφερειακή Επιτροπή Οικοδόμησης

Οι Περιφερειακές Επιτροπές Οικοδόμησης έχουν οργανωθεί από τους Μάρτυρες του Ιεχωβά σε πολλές χώρες ώστε να επιβλέπουν την κατασκευή και την συντήρηση των τόπων λατρείας τους, που ονομάζονται Αίθουσες Βασιλείας και Αίθουσες Συνελεύσεων. Ο σκοπός αυτών των επιτροπών, οι οποίες συνήθως αποτελούνται από πέντε ως εφτά άτομα με σχετική εμπειρία στον κατασκευαστικό τομέα, είναι να συντονίσουν τις προσπάθειες όσων περιλαμβάνονται έτσι ώστε να κατασκευαστούν ελκυστικές και λειτουργικές εγκαταστάσεις οι οποίες είναι ταυτόχρονα και βιώσιμες οικονομικά.
Οι Περιφερειακές Επιτροπές Οικοδόμησης συνεργάζονται με τις τοπικές εκκλησίες των Μαρτύρων του Ιεχωβά που επιθυμούν να χτίσουν ή να ανακαινίσουν έναν τόπο λατρείας, κάτω από την κατεύθυνση του τοπικού Γραφείου Τμήματος των Μαρτύρων του Ιεχωβά.
Οι επιτροπές αυτές βοηθούν στον έλεγχο της καταλληλότητας περιοχών που εξετάζονται για ανοικοδόμηση, στην αγορά γης και υλικών, και στον συντονισμό των προσπαθειών των εθελοντών που έρχονται για να εργαστούν από την ευρύτερη περιοχή.
Όπως συμβαίνει και σε κάθε επίπεδο στην οργάνωση των Μαρτύρων του Ιεχωβά, τα μέλη των Περιφερειακών Επιτροπών Οικοδόμησης εργάζονται εθελοντικά και δεν λαμβάνουν κάποια οικονομική απολαβή για την εργασία τους.
Το έργο των Περιφερειακών Επιτροπών οικοδόμησης έχει καταστήσει δυνατό για τους Μάρτυρες του Ιεχωβά να οικοδομήσουν ή να ανακαινίσουν τόπους λατρείας σε πολύ μικρό χρονικό διάστημα, μερικές φορές ακόμη και μέσα σε δύο μέρες. Επίσης, συντονίζουν το έργο ανακούφισης των ατόμων που έχουν πληγεί από κάποια φυσική ή άλλη καταστροφή και βρίσκονται σε ετοιμότητα ώστε να επισκευάσουν τις Αίθουσες Βασιλείας και τα σπίτια των ομοπίστων τους και άλλων ατόμων στην πληγείσα περιοχή.
Μοτοποδόσφαιρο στην Ελλάδα

Το Μοτοποδόσφαιρο (αγγλικά : MotoBall) ήταν ερασιτεχνικό άθλημα που εισήχθη στην Ελλάδα το 1932 κι έγινε προσπάθεια καθιέρωσης του χωρίς επιτυχία αφού την επόμενη χρονιά ατόνησε. Το άθλημα διεξαγόταν σε γήπεδα ποδοσφαίρου με αναβάτες-αθλητές πάνω σε μοτοσυκλέτες.

Ιστορία

Τον Φεβρουάριο του 1932 ιδρύθηκε ο πρώτος σύλλογος Μοτοποδοσφαίρου, ο Σύνδεσμος Αθλητών Μοτοποδόσφαιρου (ΣΑΜ), όπου με ανακοίνωση του στον τύπο στις 2 Μαρτίου πληροφορούσε ότι είχε δύο αγωνιστικές ομάδες, 12 αθλητές από 6 κάθε ομάδα, έκανε προπονήσεις στο Σκοπευτήριο Καισαριανής και σύντομα θα έδινε αγώνες επίδειξης.
Ο πρώτος αγώνας, επίδειξις, έγινε στο Γήπεδο του Απόλλων στις 3 Απριλίου 1932 ανάμεσα στις 2 προαναφερόμενες ομάδες που είχαν τα διακριτικά χρώματα κι ονόματα κόκκινοι - πράσινοι. Πριν τον αγώνα έγινε αγώνας ποδοσφαίρου μεταξύ των ανεξάρτητων συλλόγων Ελλάς και Δόξας. Επαναληπτικός αγώνας μεταξύ των δύο συλλόγων έγινε στις 10 Απριλίου, στο ίδιο γήπεδο. Οι συνθέσεις των ομάδων ήταν: πράσινη ομάδα : Αντώνης Ιωάννου, Αγ. Χειλάς, Ν. Πετράτος, Αγ. Μπαχάουερ, Στ. Σκάλτος και Δημήτρης Ζερβός. Κόκκινη ομάδα : Αθ. Παλούμπας, Β. Δουνάκης, Γ. Σαββόπουλος, Αγ. Βερούτης, Αν Βερυκοκάκης, Ι. Αυγουστάκης. Στο τέλος του αγώνα δόθηκε και κύπελλο που αθλοθετήθηκε από την ΕΛΠΑ.
Σε ανακοίνωση στον τύπο τον Μάιο αναφέρεται ότι ο Πανιώνιος Γ.Σ.Σ. ίδρυσε ανάλογο τμήμα κι προετοιμαζόταν για να αντιμετωπίσει σε αγώνα τον Σ.Α.Μ. Στις 15 Μαΐου ο Πανιώνιος δίνει τον πρώτο του αγώνα εναντίον του Σ.Α.Μ. όπου ήταν και πρώτος επίσημος αγώνας μεταξύ συλλόγων, ο αγώνας έγινε στο Γήπεδο του Παναθηναϊκού όπου ο Σ.Α.Μ. νίκησε με 3-1 τον Πανιώνιο.
Το 1933 η ΕΛΠΑ και η Ελληνική Μοτοσυκλεστική Ομοσπονδία είχαν την σκέψη για διοργάνωση αναλόγου πρωταθλήματος με τις ομάδες Σ.Α.Μ, Πανιώνιος, ΑΕΚ, και Νέοι Βύρωνος που διατηρούσαν ομάδες.
 Αυτό το λήμμα σχετικό με τον αθλητισμό χρειάζεται επέκταση. Βοηθήστε τη Βικιπαίδεια επεκτείνοντάς το!
Πρέσβης

Ο πρεσβευτής ή πρέσβης (αρσενικό) ή πρέσβειρα (θηλυκό) είναι ο ανώτερος διπλωματικός αντιπρόσωπος μιας χώρας σε άλλη χώρα, είτε σε έναν διεθνή οργανισμό ως ο μόνιμος-εκπρόσωπος της δικιάς του ή ξένης κυβέρνησης και διορίζεται για μία ειδική και συχνά προσωρινή διπλωματική εργασία.
Στην πιο συχνή χρήση του, ο όρος συνήθως απευθύνεται στον υψηλόβαθμο κυβερνητικό εκπρόσωπο που βρίσκεται σε μία ξένη πρωτεύουσα. Η χώρα-οικοδεσπότης συνήθως παραχωρεί στον πρεσβευτή τον έλεγχο μιας  πρεσβείας, της οποίας το έδαφος, το προσωπικό και τα οχήματα προστατεύονται από διπλωματική ασυλία.
Όπως ορίστηκε επισήμως και αναγνωρίστηκε στο Συνέδριο της Βιέννης το 1815, οι πρεσβευτές θεωρούνταν αρχικά σαν προσωπικοί εκπρόσωποι του επικεφαλής της εκτελεστικής εξουσίας της χώρας τους αντί ολόκληρης της χώρας, και ο βαθμός τους τους έδινε το δικαίωμα να συναντηθούν προσωπικά με τον επικεφαλής του κράτους-οικοδεσπότη. Από το 1945, όλα τα κράτη έχουν αναγνωριστεί ως ίσα, και οι πρεσβευτές ή οι ισόβαθμοί τους αποστέλνονται σε όλες τις χώρες με τις οποίες διατηρούν διπλωματικές σχέσεις.
Μπιφ Μπάιφορντ

Βιογραφία

Ο Μπάιφορντ γεννήθηκε στο Χόνλεϊ του δυτικού Γιόρκσαιρ, στην Αγγλία. Στις αρχές της δεκαετίας του '70 ανέλαβε τα φωνητικά και το μπάσο του ροκ συγκροτήματος Blue Condition και το 1976 αποχώρησε, για να δημιουργήσει τους Son of a Bitch, μαζί με τους κιθαρίστες Πωλ Κουήν και Γκράχαμ Όλιβερ, τον μπασίστα Στηβ Ντώσον και τον ντράμερ Ντέηβιντ Γουόρντ, αφήνοντας το μπάσο και συνεχίζοντας αποκλειστικά ως τραγουδιστής του συγκροτήματος. Το 1978 μετονομάστηκαν σε Saxon και ένα χρόνο αργότερα, κυκλοφόρησαν το ομώνυμο ντεμπούτο άλμπουμ τους.
Οι Saxon, γνώρισαν μεγάλη επιτυχία κατά την περίοδο 1980 - 1984, έχοντας στο ενεργητικό τους έξι δίσκους και τέσσερα σινγκλ στο βρετανικό Top-20, αλλά και δύο χρυσούς και δύο ασημένιους δίσκους. Στο διάστημα αυτό, καθιερώθηκαν ως ένας από τους σημαντικότερους αντιπροσώπους του New Wave of British Heavy Metal, μαζί με άλλα μεγάλα ονόματα όπως οι Iron Maiden, οι Motörhead και οι Judas Priest. Ο Μπάιφορντ υπήρξε καθ' όλη τη διάρκεια της καριέρας τους ο βασικός στιχουργός του συγκροτήματος, ενώ συνέγραψε τα περισσότερα τραγούδια τους.
Κατά το δεύτερο μισό της δεκαετίας του '80, η εμπορική απήχηση των Saxon μειώθηκε, κυρίως, λογώ της παρακμής που επήλθε στο κίνημα του βρετανικού μέταλ, αλλά και της προσπάθειας του συγκροτήματος να προσελκύσει το αμερικανικό κοινό, κάτι το οποίο δεν κατάφεραν.
Μετά το "Destiny" του 1988, αποχώρησε ο μπασίστας Πωλ Τζόνσον, για να ενταχθεί στο συγκρότημα ο Νιμπς Κάρτερ, φανατικός οπαδός του συγκροτήματος, ο οποίος βοήθησε στην ποιοτική επάνοδο του συγκροτήματος, μέσω της οποίας διατήρησαν το φανατικό κοινό τους καθ' όλη τη διάρκεια της δεκαετίας του '90. Το συγκρότημα διατηρώντας το φανατικό κοινό του, γνώρισε μία αξιόλογη εμπορική άνοδο, από το δίσκο "Lionheart" του 2004 και έπειτα.
Ο Μπάιφορντ, ανέλαβε να κάνει την παραγωγή του ζωντανά ηχογραφημένου δίσκου "Rock 'n' Roll Gypsies" το 1989, του "Forever Free" το 1992, του "Dogs of War" το 1995, του ζωντανά ηχογραφημένου "The Eagle Has Landed – Part II" το 1996, του "Metalhead" το 1999, της συλλογής "Heavy Metal Thunder" το 2002, του "Call to Arms" το 2011 και του "Sacrifice" το 2013.
Τον Απρίλιο του 2007, ο Μπάιφορντ κυκλοφόρησε την αυτοβιογραφία του, με τίτλο "Never Surrender".
Ώλενος Αχαΐας

Η Ώλενος ήταν αρχαία πόλη στην Αχαΐα.
Η Ώλενος είχε ιδρυθεί από Ηλείους Επειούς και χτισμένη ανάμεσα στην Πάτρα και Δύμη, δίπλα στον ποταμό Πείρο. Απείχε ογδόντα στάδια από την Πάτρα και σαράντα από την Δύμη. Το όνομα της το οφείλει στον Ώλενο, γιο του Ποσειδώνα. Στην πόλη λατρευόταν η Αφροδίτη Λαφαία. Ο Πέλοπας εγκαταστάθηκε στην Ώλενο προτού γίνει βασιλιάς στην Ήλιδα, ο Ηρακλής φιλοξενήθηκε από το βασιλιά της Ωλένου Δεξαμενό και σκότωσε τον κένταυρο Ευρυτίωνα, που είχε απαγάγει την κόρη του Δεξαμενού Μνησιμάχη. Κόρες του Δεξαμενού ήταν και οι δίδυμες Θηρονίκη και Θηραιφόνη που είχαν παντρευτεί τους Ηλείους Βασιλιάδες Αγασθένη και Αμφίμαχο αντίστοιχα. Από την Ώλενο καταγόταν ο Τυδέας γιος της Περίβοιας, κόρης του βασιλιά Ιππόνου γιος του Ιππόνου ήταν ο Καπανεύς ένας από τους «Επτά επί Θήβας». Στη Ώλενο εγκαταστάθηκε ο Φόρβαντας , γιος του Λαπίθη, πατέρας της Διογένειας που παντρεύτηκε τον Αλέκτωρα.
Από την Ώλενο ήταν κατά μία εκδοχή ο Κηφεύς ο οποίος πολέμησε στον Τρωικό πόλεμο και μετά ίδρυσε τρεις αποικίες στην Κύπρο. Η Ώλενος ήταν μέλος του Κοινού των Αχαιών και αργότερα κατακτήθηκε και ενσωματώθηκε στην Δύμη. Σύμφωνα με τον Πολύβιο η Ώλενος στην εποχή του είχε καταποντιστεί στη θάλασσα, πιθανός από σεισμό.
Ο Ευριπίδης στο θεατρικό του έργο Ευάδνη η καπανέως γυνή αναφέρεται στην Ευάδνη βασίλισσα της Ωλένου και στον Βασιλιά της πόλης, Καπανεύς.
Με την ονομασία Ώλενος υπήρχε αρχαία πόλη και στην Αρκαδία και Καποδιστριακός Δήμος στην Αχαία. Ώλενος είναι και ονομασία του όρους Σκόλλη που βρίσκεται στην περιοχή. Η αρχαία πόλη σήμερα βρίσκεται δίπλα στο χωριό Άνω Αλισσός.
Το Ξύπνημα του Δαίμονα

Υπόθεση

Ένας αγρότης κατά λάθος απελευθερώνει έναν κακό και τερατόμορφο ειδωλολατρικό θεό από την υπόγεια φυλακή του και έπειτα σπέρνει τον τρόμο στην επαρχεία της Ιρλανδίας σφαγιάζοντας τους κατοίκους. Ένας δημοσιογράφος, ο Χάουαρντ Χάλενμπεκ προσπαθεί να δώσει ένα τέλος στον τρομερό δαίμονα σαν εκδίκηση για τον αδικοχαμένο μικρό γιο του.

Κυκλοφορία

Η ταινία είχε περιορισμένες κινηματογραφικές προβολές στις Ηνωμένες Πολιτείες από την Empire Pictures το 1987. Κυκλοφόρησε σε βιντεοκασέτα από την Vestron Video αργότερα την ίδια χρονιά.
Η ταινία κυκλοφόρησε σε DVD στην Αμερική από την Geneon στις 5 Οκτωβρίου του 1999. Το 2003 η Prism Leisure Corporation την επανακυκλοφόρησε σε DVD.

Υποδοχή

Οι κριτικές για την ταινία είναι από μικτές ως αρνητικές. Στο IMDb κρατάει μια βαθμολογία των 4,9/10. Στο Rotten Tomatoes κρατάει μια αρνητική βαθμολογία των 33% βασισμένη σε 6 κριτικές. Η ελληνική ιστοσελίδα ταινιών χαμηλού προϋπολογισμού, b-movies.gr έδωσε στην ταινία μια βαθμολογία των 3/5 και είπε, "Μη φανταστείτε, φυσικά, κάτι το ιδιαίτερα ξεχωριστό. Το Rawhead Rex είναι μια άκρως χαβαλεδιάρικη ταινία που απευθύνεται αποκλειστικά στους fans του είδους, και συγκεκριμένα των ημι- εμπνευσμένων σαρκοφάγων δαιμόνων και τεράτων".